Predkladacia správa

Dňom 1. augusta 2004 nadobudol účinnosť zákon č. 408/2004 Z. z., ktorým sa mení a dopĺňa zákon Slovenskej národnej rady č. 100/1977 Zb. o hospodárení v lesoch a štátnej správe lesného hospodárstva v znení neskorších predpisov (ďalej  len „zákon č. 408/2004 Z.z.“).  Podľa § 25 odsek 9 zákona č. 408/2004 Z. z. obvodný lesný úrad riadi a za jeho činnosť zodpovedá prednosta, ktorého vymenúva na základe výsledkov výberového konania a odvoláva minister pôdohospodárstva Slovenskej republiky. Zákon bol uverejnený v Zbierke zákonov SR dňa 21. 07. 2004 v čiastke č. 176. 

Vedúci obvodných lesných úradov, ktorí boli uznesením vlády SR č. 36 zo 14. januára 2004 menovaní vládou a podľa § 5 zákona č. 312/2001 Z. z. o štátnej službe a o zmene a doplnení niektorých zákonov, boli v politickej funkcii. Účinnosťou § 25 odsek 9 zákona č. 408/2004 Z. z. doterajší vedúci obvodných lesných úradov prestali spĺňať podmienky ustanovené zákonom a túto funkciu nemôžu od 1. augusta 2004 vykonávať. 

Zákon č. 408/2004 Z. z. v prechodných ustanoveniach neriešil otázku odvolania vedúcich obvodných lesných úradov a preto je potrebné sa formálne s touto skutočnosťou vysporiadať. 

Vzhľadom na uvedené, predkladá minister pôdohospodárstva SR návrh na zrušenie uznesenia vlády SR č. 36 zo 14. januára 2004 v časti A.4.